Einarður borgarstjóri - stjórnarhættir vegna Línu.nets. Um þessa helgi er því fagnað í New York , að Kristófer Kólumbus sigldi til Ameríku , Mánudagurinn 14. október er frídagur af þessu tilefni . Er þá efnt til skrúðgöngu til heiður Kólumbusi upp 5. breiðgötu . Venja er , að borgarstjóri New York gangi þar í fararbroddi með forystumönnum í vináttufélagi Ítala í borginni . Michael R. Bloomberg borgarstjóri verður ekki í göngunni að þessu sinni og hefur það ekki gerst í manna minnum . Rifjað er upp , að Fiorello H. La Guardia borgarstjóri hafi hótað því árið 1935 að koma ekki til göngunnar , ef fasistar yrðu þar í fararbroddi . Aðdragandi þess að Bloomberg fellur frá þátttöku sinni í göngunni er sá , að sagt var frá því í slúðurdálki blaðsins Daily News , að borgarstjórinn ætlaði að bjóða Dominic Chianese , sem leikur Junior frænda í Sopranos , og Lorraine Bracco , sem leikur dr. Jennifer Melfi í sama sjónvarpsþætti , að ganga með sér upp 5. breiðgötu . Þessi frétt féll ekki í kramið hjá þeim , sem standa fyrir göngunni , af tveimur ástæðum . Í fyrsta lagi hafði borgarstjórinn ekki nefnt þessa gesti sína við þá . Í öðru lagi finnst þeim ekkert til Sopranos koma , þar sem lítið sé gert úr Ítölum í þáttunum . Formaður undirbúningsnefndarinnar gerði sér lítið fyrir og óskaði eftir því við dómara , að borgarstjóranum yrði gert að koma til göngunnar en án gesta sinna . Borgarstjórinn sagðist hafa boðið leikurunum vegna þess að þeir skiptu máli fyrir New York og væru vinir sínir , en ekki vegna leiksins í Sopranos , þætti , sem hann fylgdist ekki með . Dómarinn sagðist ekki mundu skipa Bloomberg borgarstjóra að ganga en hann yrði að ákveða , hvort hann kæmi án leikaranna úr Sopranos eða léti alls ekki sjá sig . Edward Skyler blaðafulltrúi borgarstjórans sagði : „ Þetta dómsmál var tímasóun fyrir borgina . Aðstandendur göngunnar ættu að skammast sín fyrir að stofna til þess . Borgarstjórinn gengur ekki . ” Í stað þess að vera á 5. breiðgötu 14. október ákvað borgarstjórinn að fagna Kólumbusardegi með vinum sínum í Bronx og ganga þar . Þeir ætluðu einnig að fá sér að borða á ítölskum stað , enda væri ekki vitað , að hann bannaði leikurum úr Sopranos aðgang . Fyrir okkur Íslendinga kemur ekki á óvart , að Sopranos veki heitar tilfinningar , því að ekki er langt um liðið síðan Flugleiðir mótmæltu , að í fyrsta þætti nú á haustvertíð sjónvarpstöðvanna , var sýnd mafíugleði með flugfreyjum , sem sagðar voru frá Íslandi . Allt frá því að fyrsti þátturinn af Sopranos var frumsýndur fyrir þremur árum , hefur hann vakið litla gleði meðal Ítala í Bandaríkjunum , telja þeir hann niðurlægjandi fyrir sig . Í tilefni af þessari þrautagöngu eftirmanns síns sagði Rudolph W. Giuliani í The New York Times : „ Ég er mikill aðdáandi Sopranos . Þættirnir eru frábærir , og ég hvet ítalska-ameríkana til að vera ekki svona hörundsárir . Maður getur eytt öllu lífi sínu í að móðgast . Hvers vegna ? Hvers vegna vilja menn endilega móðgast ? ” Myndir af Giuliani eru nú í öllum bókabúðum í New York vegna þess að hann var að senda frá sér bók um leiðtogann og hvað menn þurfa að hafa til brunns að bera til að verða leiðtogar . Þar svarar hann líklega þessum spurningum . Hann telur móðgunargirni greinilega ekki til þess , sem prýðir leiðtoga . Bloomberg borgarstjóri er ekki aðeins einarður vegna Kólumbusargöngunnar . Hann hefur sagt reykingum í New York stríð á hendur og jafnframt götuhávaða , bílflauti og tónlist úr bifreiðum eða frá veitingastöðum . Tillögur borgarstjórans um reykingabann gera New York meðal þeirra staða á hnettinum , þar sem mest er þjarmað að reykingamönnum . Verð á sígarettum var nýlega hækkað í 8 dollara pakkinn í New York . Reykingamenn velta fyrir sér að fara fyrir Hudson-ána til New Jersey til að kaupa sér sígarettur . Veitingamenn óttast að reykingabannið dragi úr viðskiptum og í borgarstjórninni var hart deilt um , hvort menn mundu drekka meira við að mega ekki reykja . Borgarstjórinn heldur því fram , að með minnkandi reykingum muni fólk kaupa meira á börum borgarinnar en andstæðingar hans segja þetta tóma vitleysu , það sé einmitt til að geta reykt meira , sem menn sitji lengi yfir glasi á börunum . Stjórnarhættir vegna Línu . nets Ég var fjarri , þegar rætt var um málefni Línu.nets í stjórn Orkuveitu Reykjavíkur . Raunar voru mál lögð fyrir stjórnina með þeim hætti , að greinilega var ætlunin að keyra málið í gegn , án þess að gefa færi á miklum umræðum . Morgunblaðið lýsti því ítarlega í leiðara , hve illa hefði verið staðið að ráðstöfun opinberra fjármuna með því að stofna til Línu.nets og standa að rekstri fyrirtækisins með þeim hætti , sem raun sýnir . Frá upphafi hafa stjórnendur fyrirtækisins látið eins og þar sé allt í himna lagi . Þannig hefur verið talað allt frá því að ævintýrið hófst undir þeim formerkjum , að á Íslandi skyldi staðið að því með betri hætti en annars staðar að nýta rafmagnslínur til tölvusamskipta á Netinu . Við sjálfstæðismenn boðuðum í baráttunni vegna borgarstjórnarkosninganna í vor , að við mundum selja Línu . net . Þá var gjarnan spurt , hvernig okkur dytti í hug , að nokkur mundi vilja kaupa fyrirtækið miðað við lýsingu okkar á stöðu þess . Sumir spurðu á þennan veg , þar sem þeir voru sammála okkur um , að fyrirtækið væri í raun á barmi gjaldþrots , aðrir vegna þess að þeir trúðu okkur ekki , töldu , að við værum að draga upp alltof dökka mynd af stöðu Línu.nets. Nú hafa stjórnendur Orkuveitu Reykjavíkur og Línu.nets staðfest allt , sem við sögðum í kosningabaráttunni . Lína.net var á barmi gjaldþrots , til að gera fyrirtækið söluhæft reyndist nauðsynlegt , að Orkuveita Reykjavíkur keypti af því eignir , ljósleiðara í götum Reykjavíkur , sem hún hafði í raun staðið fyrir að fjármagna . Sérstakt athugunarefni er , hvernig staðið er að ákvörðunum um ráðstöfun á þessum eignum og fjármunum borgarbúa . Á sama stjórnarfundi og þetta mál var til umræðu , var fjallað um málefni tengt hlutafélaginu Jarðborunum og þá vék forstjóri Orkuveitu Reykjavíkur af fundi við afgreiðslu málsins vegna setu sinnar í stjórn Jarðborana . Tengsl forstjórans við Línu.net eru miklu meirir en við Jarðboranir , svo að ekki sé rætt um Alfreð Þorsteinsson , borgarfulltrúa Framsóknarflokksins , sem er að semja við sjálfan sig beggja vegna borðs , þegar hann stendur í þessum sviptingum með fé borgarbúa . Halldór Blöndal , forseti alþingis , hefur beint athygli að starfsháttum samkeppnisstofnunar undanfarið og velt fyrir sér , hver sé frumkvæðis - og upplýsingaskylda hennar og samræmi milli orða og athafna . Samskonar spurningar vakna um skyldur þeirra yfirvalda , sem eiga að fylgjast með fjármálaumsýslu fyrirtækja á vegum sveitarfélaga , þegar litið er til viðskipta Orkuveitu Reykjavíkur og Línu.nets. Þegar spurningar vöknuðu vegna úrsagnar Steingríms Ara Arasonar úr einkavæðingarnefnd vegna sölu ríkisbankanna , vísaði ríkisstjórnin málinu til ríkisendurskoðunar til að fá mat hlutlauss aðila . Ég hef ekki orðið var við , að R-listinn í Reykjavík sýni nokkra tilburði til þess , að hlutlaus aðili verði fenginn til að fara yfir fjárfestingar og ráðstafanir í nafni Orkuveitu Reykjavíkur vegna Línu . nets til að fá hlutlægt mat á fjárfestingunum og töku ákvarðana um þær . Væri Línu.net braskið að gerast hér í New York , er ekki minnsti vafi á því , að það væri meira undir smásjá fjölmiðla en sést til dæmis hjá ljósvakamiðlunum íslensku . Þá yrði þess krafist af borgarstjóranum , að hann stæði fyrir máli sínu gagnvart borgarbúum um brask með fjármuni þeirra .